b'\n_START_ARTICLE_\nZX Microdrive\n_START_PARAGRAPH_\nZX Microdrive buvo ciklin\xc4\x97s magnetin\xc4\x97s juostos duomen\xc5\xb3 saugojimo \xc4\xafrenginys, i\xc5\xa1leistas Sinclair Research kompanijos 1983 met\xc5\xb3 liepos m\xc4\x97nes\xc4\xaf Sinclair ZX Spectrum kompiuteriui. Microdrive technologija v\xc4\x97liau buvo naudojama Sinclair QL ir ICL One Per Desk asmeniniuose kompiuteriuose. Pagrindinis projekto in\xc5\xbeinierius buvo Ben Cheese._NEWLINE_Tipi\xc5\xa1kai Sinclair Research kompanijai, ZX Microdrive rinkinys kainavo gana pigiai (49,95\xc2\xa3) ir naudojo naujovi\xc5\xa1k\xc4\x85, ta\xc4\x8diau \xc5\xa1iek tiek ribot\xc4\x85 technologij\xc4\x85. ZX Microdrive buvo prijungiamas prie Spectrum kompiuterio per ZX Interface 1 \xc4\xafrengin\xc4\xaf, kuris u\xc5\xbe papildom\xc4\x85 kain\xc4\x85 buvo parduodamas atskirai arba kartu su Microdrive \xc4\xafrenginiu. V\xc4\x97liau, 1985 met\xc5\xb3 kov\xc4\x85, Microdrive rinkinys kartu su Interface 1 buvo parduodamas u\xc5\xbe 99,95\xc2\xa3. \xc4\xae rinkin\xc4\xaf \xc4\xaf\xc4\x97jo trys kaset\xc4\x97s su programine \xc4\xafranga ir viena tu\xc5\xa1\xc4\x8dia kasete. I\xc5\xa1 viso prie Interface 1 buvo \xc4\xafmanoma nuosekliai sujungtais kabeliais prijungti iki a\xc5\xa1tuoni\xc5\xb3 ZX Microdrive \xc4\xafrengini\xc5\xb3._NEWLINE_Microdrive \xc4\xafrenginiai naudojo ma\xc5\xbeas (kartu su apsauginiu dangalu 44 \xc3\x97 34 \xc3\x97 8 mm dyd\xc5\xbeio) kasetes, tur\xc4\x97jusias 5 m begalinio ciklo 1,9 mm plo\xc4\x8dio video juostos, varomos 76 cm/s grei\xc4\x8diu. \xc5\xa0iuo grei\xc4\x8diu vis\xc4\x85 juost\xc4\x85 persukdavo per 8 sekundes. Suformatuotos kas\xc4\x97t\xc4\x97s talpino ma\xc5\xbeiausiai 85 kB duomen\xc5\xb3 (tikslus dydis priklaus\xc4\x97 nuo blog\xc5\xb3 sektori\xc5\xb3 skai\xc4\x8diaus ir tikslaus Microdrive motoro grei\xc4\x8dio formatuojant). Duomen\xc5\xb3 skaitymas vyko 15 kB/s grei\xc4\x8diu. Deja, \xc4\xafrenginys pasi\xc5\xbeym\xc4\x97jo nestabilumu, o kaset\xc4\x97s kainavo gana brangiai (4,95\xc2\xa3 kiekviena, v\xc4\x97liau kaina nukrito iki 1,99\xc2\xa3)._NEWLINE_Du Microdrive \xc4\xafrenginiai buvo integruoti \xc4\xaf Sinclair QL kompiuter\xc4\xaf. Nors technologija buvo pana\xc5\xa1i, ta\xc4\x8diau buvo naudojamas kitoks loginis formatas, kuris leido talpinti kaset\xc4\x97se bent 100 kB duomen\xc5\xb3. QL taip pat tur\xc4\x97jo prapl\xc4\x97timo jungtis, teori\xc5\xa1kai leidusias prijungti iki \xc5\xa1e\xc5\xa1i\xc5\xb3 i\xc5\xa1orini\xc5\xb3 QL Microdrive \xc4\xafrengini\xc5\xb3. Ta\xc4\x8diau tokie \xc4\xafrenginiai niekada nebuvo pagaminti, tikriausiai d\xc4\x97l paklausos tr\xc5\xabkumo._NEWLINE_Du vidiniai Microdrive \xc4\xafrenginiai buvo integruoti ir \xc4\xaf su QL susijus\xc4\xaf ICL kompanijos One Per Desk kompiuter\xc4\xaf (taip pat British Telecom ir Telecom Australia kompanij\xc5\xb3 atitinkamai Merlin Tonto ir Computerphone vardais rinktuose kompiuteriuose). \xc5\xa0ie \xc4\xafrenginiai buvo perprojektuoti ICL, siekiant didesnio stabilumo. Naudojamas formatas nebuvo suderinamas nei su ZX Spectrum, nei su QL Microdrive \xc4\xafrenginiais.'